REGOLAMENT TAL-KUMMISSJONI (KE) Nru 1016/2006
ta' l-4 ta Lulju 2006
li jemenda r-Regolament (KE) Nru 1615/2001 li jistabbilixxi l-istandard għall-marketing tal-bettieħ
IL-KUMMISSJONI TAL-KOMUNITAJIET EWROPEJ,
wara li kkunsidrat it-Trattat li jistabbilixxi l-Komunità Ewropea,
wara li kkunsidrat ir-Regolament tal-Kunsill (KE) Nru 2200/96 tat-28 ta' Ottubru 1996 dwar l-organizzazzjoni komuni tas-suq fil-frott u l-ħxejjex (1), u b'mod partikolari l-Artikolu 2 (2) tiegħu,
billi:
(1)
Ir-Regolament tal-Kummissjoni (KE) Nru 1615/2001 (2) stabbilixxa l-istandard għall- marketing tal-bettieħ, partikolarment fir-rigward tal-immarkar.
(2)
Għaċ-ċarezza u biex tkun żgurata t-trasparenza internazzjonali, għandhom jitqiesu l-emendi riċenti li saru għall-istandard FFV-23 dwar il-marketing u l-kontroll tal-kwalità kummerċjali tal-bettieħ mill-Grupp ta' Ħidma għall-Istandardizzazzjoni tal-Prodotti li Jitħassru u l-Iżvilupp tal-Kwalità taħt l-awspiċi tal-Kummissjoni Ekonomika għall-Ewropa tan-Nazzjonijiet Uniti (KEE-NU).
(3)
Il-bettieħ huwa identifikat u kummerċjalizzat skont it-tip kummerċjali tiegħu. It-tipi kummerċjali ewlenin huma elenkati f'fuljett ippubblikat mill-Organizzazzjoni għall-Kooperazzjoni u l-Iżvilupp Ekonomiċi (OECD), li jistabbilixxi lista tat-tipi kummerċjali ewlenin ta' bettieħ, flimkien ma' kummenti u illustrazzjonijiet. Dan il-fuljett għandu l-għan li jiffaċilita l-interpretazzjoni komuni tal-istandards fis-seħħ, partikolarment l-istandard FFV-23 tal-KEE-NU, li fuqu huwa bbażat ir-Regolament (KE) Nru 1615/2001.
(4)
Għaldaqstant ir-Regolament (KE) Nru 1615/2001 għandu jiġi emendat.
(5)
Il-miżuri previsti f'dan ir-Regolament huma f'konformità mal-opinjoni tal-Kumitat ta' Ġestjoni għall-Frott u l-Ħxejjex Friski,
ADOTTAT DAN IR-REGOLAMENT:
Artikolu 1
L-anness għar-Regolament (KE) Nru 1651/2001 huwa emendat skont l-anness ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta Lulju 2006.